DÔVODOVÁ SPRÁVA

1.KONTEXT NÁVRHU

Dôvody a ciele návrhu

Komisia využíva reaktor s vysokým tokom neutrónov (HFR) v súlade s dohodou medzi organizáciou Euratom a Holandskom z 25. júla 1961. Táto dohoda bola podpísaná na obdobie 99 rokov. Na jej vykonávanie obe strany uzavreli 31. októbra 1962 zmluvu o dlhodobom prenájme na 99 rokov, ktorou sa udeľuje vecné právo („dedičný nájom“).

HFR zohráva v Európskej únii dôležitú úlohu. Hlavným cieľom doplnkového výskumného programu pre HFR je zabezpečiť stály a spoľahlivý tok neutrónov na pokusné účely. Skúmajú sa tieto oblasti: náuka o jadrových materiáloch a palivách s cieľom zvýšiť bezpečnosť jadrových reaktorov (s jadrovým štiepením, ako aj s jadrovou syntézou), výskum opotrebúvania reaktora a riadenia jeho životného cyklu, výskum moderných palivových cyklov a nakladania s odpadom. HFR je takisto zariadením odbornej prípravy pre doktorandov a držiteľom doktorátu, ktorí vykonávajú svoje výskumné činnosti prostredníctvom európskych programov.

Reaktor sa používa aj na komerčnú výrobu rádioizotopov pre vyše 60 % zo všetkých 10 miliónov lekárskych diagnóz určovaných každý rok v Európe. Je hlavným dodávateľom európskych rádiofarmaceutických spoločností v tejto oblasti. Navyše vďaka tomu, že sa nachádza v Európe, sa jeho produkcia rýchlo dostáva do európskych zdravotníckych stredísk. To má zásadný význam pre najčastejšie používané izotopy s krátkym polčasom rozpadu.

Prevádzka HFR Spoločenstva bola podporená súborom doplnkových výskumných programov.

Rada prijala 13. novembra 2012 štvorročný (2012 – 2015) doplnkový výskumný program (rozhodnutie Rady 2012/709/Euratom – Ú. v. EÚ L 321/59, 20.11.2012), ktorý má vykonávať Spoločné výskumné centrum (JRC) Európskeho spoločenstva pre atómovú energiu a ktorý sa týka prevádzky reaktora nachádzajúceho sa v priestoroch JRC v holandskom Pettene. Príspevok na doplnkový výskumný program realizovaný v rokoch 2012 – 2015 poskytli tri zúčastnené členské štáty: Holandsko, Francúzsko a Belgicko s celkovým rozpočtom 31,4 milióna EUR na štvorročné obdobie. Táto suma zahŕňala rezervy na každoročné príspevky do fondu na vyradenie reaktora z prevádzky. Prebiehajúci doplnkový výskumný program sa skončil 31. decembra 2015.

Tento návrh rozhodnutia Rady sa týka nového štvorročného programu zameraného na prevádzku HFR (2016 – 2019) na základe výskumných činností Skupiny pre jadrový výskum a poradenstvo (Nuclear Research and consultancy Group – NRG, Holandsko) a Komisariátu pre atómovú energiu a energiu z alternatívnych zdrojov (Commissariat à l'énergie atomique et aux énergies alternatives – CEA, Francúzsko). Príspevok na doplnkový výskumný program na obdobie rokov 2016 – 2019 bude v tomto štvorročnom období predstavovať 30,2 milióna EUR za predpokladu zachovania bežnej prevádzky a pravidelnej údržby HFR. Táto suma bude zahŕňať rezervy na každoročné príspevky do fondu na vyradenie reaktora z prevádzky. Ak prevádzkovateľ NRG v období rokov 2016 – 2019 predloží národným bezpečnostným orgánom úradné oznámenie o definitívnom odstavení, a to predtým ako deklaruje stav bezpečného zakonzervovania, platby, ktoré treba vykonať, ako aj výzvy na úhradu finančných prostriedkov zo strany Komisie budú pozastavené.

•Súlad s existujúcimi ustanoveniami v tejto oblasti politiky

Neuvádza sa.

•Súlad s ostatnými politikami Únie

Neuvádza sa.

2.PRÁVNY ZÁKLAD, SUBSIDIARITA A PROPORCIONALITA

•Právny základ

Návrh sa zakladá na článku 7 Zmluvy o Euratome.

•Subsidiarita (v prípade inej ako výlučnej právomoci)

Neuvádza sa.

•Proporcionalita